Dragi vsi zbrani, posebej dragi župljani iz Župnij Kamnica in Sveti Križ nad Mariborom,

med vami posebej g. župnik Bernard Geršak. Vam, g. župnik, vašim faranom in tudi novomašnemu ceremonierju, g. Juretu Golobu, se vsi prišleki zahvaljujemo za gostoljubje pri tem lepem slavju.

Spoštovani dekan mariborske dekanije, g. Danijel Lasbaher;

ravnatelj ljubljanskega Bogoslovnega semenišča, g. Roman Globokar;

rektor Vikariata Antona Martina Slomška, g. Ivan Štuhec;

Drage sestre redovnice, redovniki, dragi upi naše Cerkve – bogoslovci –, spoštovani bratje duhovniki;

pozdravljamo vsi skupaj tudi gosta iz Nemčije oziroma Rima, g. Christopha Butschaka;

*Wir möchten auch einen Gast aus Deutschland beziehungsweise Rom, Herrn Christoph Butschak, begrüßen: herzlich willkommen, lieber Christoph;*

draga novomašnikova starša, Brigita in Peter, in novomašnikova sestra Klara,

**in seveda naš dragi novomašnik Klemen.**

Božja Beseda nas danes, na to novomašno nedeljo, skupaj s tvojim novomašnim geslom, vabi, da razmislimo o potrebi hvale Boga in zahvale Gospodu.

Marsikoga si presenetil z izbiro svojega novomašnega gesla *Ti si milina*, za povrh pa v zadnjih tednih še skoparil z njegovo razlago.

Če ste bili morda pozorni, je naš novomašnik denimo na Radiu Ognjišče razložil vse, od statistike molitve med mladimi, do tega, da je pel hvalnico radijskim sodelavcem in razglabljal o navadah poslušanja svojega očeta Petra, z novomašnim geslom pa si opravil v dveh stavkih:

Izvedeli smo, kakšno geslo si si izbral, ter od kje je to geslo vzeto.

No, jaz sem takoj, ko sem izvedel za geslo, takoj komentiral, da to je pa *»prav Klemen in samo Klemen bi izbral kaj takega«*.

Rahlo *odštekanega*, bi rekli mladi. Rahlo posebnega.

In še dobro, da je Klemen povedal, od kje je geslo vzeto, sicer bi verjetno samo kakšen starejši pater kapucin vedel povedati, da so te besede vzete iz *Hvalnice Bogu Najvišjemu*, ki jo je spisal Frančišek Asiški za svojega brata Leona, in Boga opiše kot milino.

Poslušajmo to krasno molitev, iz katere izhaja Klemnovo novomašno geslo:

*Ti si svet, Gospod Bog,*

*Ti edini, ki delaš čudeže.*

*Ti si močan.*

*Ti si velik.*

*Ti si najvišji.*

*Ti si vsemogočni kralj,*

*ti, sveti Oče,*

*kralj nebes in zemlje.*

*Ti si trojstven in eden,*

*Gospod, Bog bogov.*

*Ti sam si dobrota,*

*vsa dobrota,*

*najvišja dobrota,*

*Gospod Bog, živi in resnični.*

*Ti si ljubezen, nesebična ljubezen.*

*Ti si modrost.*

*Ti si ponižnost.*

*Ti si potrpežljivost.*

*Ti si lepota.*

***Ti si milina.***

*Ti si varnost.*

*Ti si spokojnost.*

*Ti si veselje.*

*Ti si naše upanje in radost.*

***Ti si pravičnost.***

*Ti si zmernost.*

*Ti si vse naše bogastvo*

*do zadostnosti.*

*Ti si lepota.*

*Ti si krotkost.*

*Ti si zavetje.*

***Ti si naš varuh in branitelj.***

***Ti si pogumnost.***

***Ti si osvežitev.***

*Ti si naše upanje.*

*Ti si naša vera.*

*Ti si naša ljubezen.*

*Ti si vsa naša sladkost.*

*Ti si naše večno življenje,*

*veliki in čudoviti Gospod,*

*vsemogočni Bog,*

*usmiljeni Odrešenik! - Amen.*

Iz tega Frančiškovega pristopa do Boga – kot tudi v njegovi slavni Hvalnici stvarstvu, ki jo verjetno večina med nami vsaj nekoliko pozna, kakor pojejo bratje kapucini »Hvaljen ti, o moj Gospod …,« se lahko marsikaj naučimo.

Ta razvajeni mladenič se obrne h Gospodu, dobesedno pusti vse, se oda v neko cunjo, kar bi danes bila vreča za krompir, ter odide.

Ob pogledu na križ v majhni cerkvici svetega Damjana v Assisiju se začne Frančiškova izjemna življenjska pot (kakor novomašnikova v tej cerkvi sv. Križa nad Mariborom), ki že stoletja nagovarja katoličane, in njegova besedila so nagovorila tudi našega novomašnika.

Dragi Klemen, želim ti, da bi ohranil to Frančiškovo držo: Frančiškov odnos do Boga je *»Ti, Gospod«*, vedno znova *»ti«*, in nikoli *»jaz«*.

Ohrani to meditativno držo, za katero vem, da ti je lastna, ki Gospoda bolj slavi kot pa ga prosi.

Vsekakor je nujno, da pred Boga prihajamo mi vsi s prošnjami – tudi danes bomo pri maši to storili – vendar pa je višja oblika molitve, to nas učijo tudi mojstri molitve in mistike skozi dolgo zgodovino Cerkve, hvalna in zahvalna molitev.

Je čudenje, motrenje Božje vsemogočnosti in hkrati miline. Pogumnosti in ponižnosti. Osvežitve! Spokojnosti.

Želim ti, da bi ohranil ta Frančiškov stil – ki si ga očitno tudi sam privzel – stil molitve, ki slavi Gospoda.

Ki se Gospodu popolnoma izroči.

Da bi imel duhovniško srce, ki bo sposobno v stilu Frančiška, v stilu njegove preprostosti in pristnega veselja utripati v veselju in navdušenju kljub preizkušnjam.

Srce, ki bo ganjeno, ko bo zlivalo krstno vodo na novokrščenca.

Ki bo veselo utripalo, ko boš mladoporočencema ovijal štolo okrog rok.

Ki bo radostno vzklikalo z dijakom, ki si ga – čeprav to ni v ožjem opisu tvojih nalog v Zavodu Antona Martina Slomška – z muko in potrpljenjem spravil z gotovega popravnega izpita na dvojko pri matematiki.

Duhovniško srce, ki se mu oči zarosijo ob zahvalni pesmi.

Duhovniško srce, ki tudi trpečega, ostarelega, bolnega človeka prime za roko v zadnjih dneh in urah in z njim nosi delček trpljenja, pa hkrati hvali Gospoda za vse, kar je to življenje, ki počasi ugaša, po milosti Božji prineslo na ta svet.

Da boš duhovnik, ki ne bo maševal, ker je pač treba opravit večerno mašo in opravil mašni namen; ampak boš maševal, ker je maša prvenstveno slava Gospodu in ponavzočenje Boga na zemlji.

Da ne boš postal eden izmed nas, ki dan na dan *»ribamo«* drugo evharistično molitev, ker je pač najkrajša, ampak bo včasih izbral najstarodavnejšo hvalnico Bogu Očetu po Jezusu Kristusu, ki ji danes po domače rečemo 1. evharistična molitev: njene prve besede *»Slavim te, Oče, Gospod neba in zemlje«* so teološki uvod v veliko hvalnico, so tudi odmev današnjega evangelija: *»Slavim te, Oče, Gospod neba in zemlje«*

Ali pa vzemi evharistično molitev za vse potrebe, ki slavi Gospoda in ga hkrati konkretno »opominja« na naše vsakdanje življenje.

In ko dvigneš kelih zveličanja med to molitvijo, izreci svoje novomašno geslo, ki je preprosta, tribesedna hvalnica Bogu najvišjemu.

In še mnogo tega je. Išči priložnosti za hvalnico!

Kakor vemo da si sam želiš, ti tudi mi želimo in molimo zate, da bi bilo tvoje življenje ena velika *Hvalnica Bogu najvišjemu*, sploh sedaj, ko si Kristusov duhovnik: si službeno, bogoslužno, ontološko – se opravičujem za težko besedo, ampak Klemen razume – postavljen v službo hvale Bogu Očetu po Jezusu Kristusu, ki si mu postal osupljivo podoben po mašniškem posvečenju.

In iz tega lahko nato seva tudi Božja milina: ko slaviš Boga, ne more biti drugače, kot da se tvoje srce preoblikuje po Njem, kakor molimo na koncu Litanij Srca Jezusovega: *»upodobi, Gospod, naša srca po svojem presvetem Srcu«*.

Potem ko slavimo Srce Jezusovo s podobni vzkliki kot Frančišek Boga Najvišjega, sledi prošnja, da bi mu bili podobni.

Od slavljenja Božje miline boš tudi sam postajal vedno bolj mil, predvsem v odnosu do zaupanih ti ljudi.

Sicer pa menim, da s tem že sedaj nimaš večjih težav.

Če drugega ne, vsem naokrog milo razlagaš, da jih spoštuješ, in to celo takrat, ko izrazom spoštovanja sledi kaj bolj krepkega in manj spoštovanja vrednega.

Milina je posebna krepost, Božja krepost, ki jo duhovniki strašansko rabimo.

Ljudje se zaplezamo v neverjetne situacije, in to neredko rešujemo duhovniki.

Zato potrebujemo milo srce, srce ki razume stisko človeka, ki razume njegovo osebno situacijo, skratka da delamo z ljudmi tako, kakor bi delal Gospod Jezus: *»Pridite k meni vsi, ki ste utrujeni in obteženi, in jaz vam bom dal počitek,«* nas je poučil v evangeliju.

Skratka, Klemen, zakramentalno si že postal, v prihodnje pa moraš še življenjsko, v odnosih in obnašanju postajati *»nižji uradnik«* – oba veva, kaj ta izraz pomeni – Gospoda Jezusa, in ta vloga te bo tudi edina osrečevala.

Je pa res, da si kreposti vedno stojijo v parih nasproti. Tudi milini nasproti stojijo v Frančiškovi hvalnici Božja – tako pravi Frančišek – pogumnost, pravičnost, moč, varstvo in bran, ki so značilnosti Boga, s tem pa morajo postati tvoje značilnosti.

Kakor je učil Alfonz Marija Ligvorij, zavetnik spovednikov in moralnih teologov, ter mnogi sveti pastirji Cerkve za njim: *»s prižnice jasnost, iz spovednice usmiljenje,«* oziroma milina.

Ljudje danes čakajo tudi jasne besede, pričakujejo od škofov, pa nič manj od njihovih duhovnikov, da bomo možje, možje poguma, pravičnosti, duhovne moči, da bomo takšni pastirji Božjega ljudstva, ki ponujajo varstvo in bran, ko je to potrebno.

Čeprav so te še v javni predstavitvi, dragi Klemen, povprašali, če zate drži oznaka *»majhen in glasen s Štajerske«*, je evangelij kar jasen: Bog se razodeva malim, majhnim: evangelij tako pravi!

In si se s to oznako strinjal, in dobro je tako. Ni pomembno, koliko je človek visok – še vedno si lahko tak, kot so te opisali – majhen, a glasen mož.

Pri zlati maši zato upam, da ti bodo zate lahko rekli, da je to majhen, a pogumen, pravičen, duhovno močan Štajerec, ki je zaupanim mu dijakom, župljanom in vsem, med katere te pošlje oče nadškof, ponudil varstvo in bran, ko je bilo to potrebno.

Imaš izjemen dar govora, reklo bi se, da govoriš kot *»sneta skira«*, in vse, kar moraš storiti – in to ti že dolgo tudi uspeva – je, da ta dar izročiš Gospodu, da bodo tvoj govor in vsi tvoji talenti slavili Njega.

Je pa še ena podrobnost, ki je ne gre spregledati v Frančiškovi hvalnici: kot si sam omenil v nadvse kratki predstavitvi tvojega novomašnega gesla, je Frančišek to krasno besedilo spisal za enega od svojih bratov iz njegove skupnosti, za brata Leona, ki si je iz vsega srca želel, da bi dobil s Frančiškovo roko napisan opogumljajoč tekst.

Mučile so ga neke težave, skušnjave, danes bi rekli, da je bil v krizi, verjetno kar krizi duhovnega poklica.

Pričakoval je pomoč svetega Frančiška, in ta mu je ustregel ter spisal – ne nekaj lepih misli za vsak dan, ne brezvezen citat neke javne osebnosti, ni mu rekel *»da bo že boljše«*, ni mu svetoval, naj naredi kar hoče, samo da bo srečen, ni mu rekel *carpe diem*: ne, izročil mu je Hvalnico Bogu najvišjemu.

To se mi zdi kar močna zgodovinska pripoved: molitev, hvaljenje Gospoda je tisto, kar duhovniško srce drži pokonci, tudi ko so zadeve precej temačne.

Preizkušani ljudje – naj jih muči zdravje, naj bodo težave v družinah, naj se zapleta v službi, naj se zapleta z zdravjem ljubljene osebe – vedo, da je v takih trenutkih težko moliti, posebej pa izreči hvalnico Gospodu.

Pa je očitno tudi to potrebno. Slaviti Gospoda po zgledu svetega Frančiška v vsem, od *»brata sonca«* do *»sestre smrti«*.

Ne dvomim, da bo zaškripalo tudi pri tebi.

Tvoja prednost pa je, da je vsaj enkrat že močno zaškripalo, pa si svoj duhovni poklic ob pomoči raznih frančiškov uspel ponovno naoljiti, da sedaj teče s polno paro.

Zato veš, da zaškripa lahko, in to zelo hitro, veš pa tudi, da je to škripanje premostljivo, če seveda srečaš pravega frančiška, ki ti pomaga priti nazaj na pravo pot.

Iz zgodovine vemo, da si je brat Leon ob pomoči svetega Frančiška opomogel, in košček te lekcije poznaš tudi sam.

Iz tega lahko izpeljemo pomembnost duhovniške družbe.

V času pomanjkanja poklicev, ko v lastni nadškofiji težko srečaš duhovnike, ki ti bodo stali ob strani, posebej svojih let – ne samo zato, ker je duhovnikov manj, ampak ker smo po sili razmer precej oddaljeni eden od drugega – je še toliko bolj pomembno, da se zavedaš, kdo so frančiški tvojega duhovniškega življenja, pa čeprav onkraj Mure, Trojan ali celo kakšen kilometer onkraj razcepa Razdrto.

Duhovniška in bogoslovska družba je – tako sem osebno prepričan in vedno znova potrjen v tem prepričanju – bistvena *»dokapitalizacija«,* ki jo za svoje duhovno in duhovniško življenje vsak od nas potrebuje, da lahko deluje naprej.

Dragi novomašnik Klemen, čestitam ti ob novi maši – ne tako klišejsko, ampak čestitam za pogum.

V nekaj letih, odkar sem sam stal na tvojem mestu, se je marsikaj spremenilo, tako da danes občudujem fante, ki se odločite slediti Gospodu in *»vzeti nase jarem«*, kakor je dejal Gospod Jezus v evangeliju.

Zato ti čestitam – ne za dogodek, ti pridejo in gredo – ampak za pogum.

Toliko talentov imaš, da bi ti v življenju – po meri današnjega sveta seveda – lahko uspelo karkoli.

Od tega, da s svojo aktivnostjo na *Twitterju* postaneš tiskovni predstavnik kakšne firme, do tega, da se spustiš v politiko; še najbolj pomembno pa je, da si vsaj na kratko izkusil tudi običajno, zato pa toliko bolj častno delo na Pošti … skratka, česarkoli se dotakneš, uspeva, po Božji milosti. Tvoje službovanje v vašem Zavodu AMS je še en primer.

Vsega tega nisi dal na kocko, nikakor: izročil si vse to Gospodu, da On lahko blagoslavlja tvoje talente, da bodo obrodili več sadov, kot bi jih v kakšni drugi situaciji.

Danes tukaj zbrani nestrpno pričakujemo, kaj bo Gospod s tvojimi talenti storil: delaj po vzoru asiškega ubožca vse v hvali in zahvali Njemu, ki te je poklical; milino, ki te je uči *On, ki se razodeva malim*, uravnavaj s krepostjo odločnosti in pravičnosti; za zgled pa si vzemi brata Leona, ki je v težavah iskal pomoč sobrata.

Amen.